A Tanács 657/2000/EK rendelete

(2000. március 27.)

a halászati ágazattal és a közös halászati politika által érintett csoportokkal folytatott szorosabb párbeszédről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára,

tekintettel az Európai Parlament véleményére,

mivel:

(1) Annak érdekében, hogy a halászati termékek és az akvakultúraipar képviselői, a többi érintett csoporttal együtt, a közös halászati politika (KHP) tervezésében, megfogalmazásában és végrehajtásában jelentősebb szerephez jussanak, szükség van szorosabb párbeszéd megteremtésére ezekkel a csoportokkal, valamint átláthatóbbá kell tenni a teljes határozathozatali folyamatot, különösen az előkészítő szakaszokban.

(2) Tekintettel a halászati és akvakultúraágazati tanácsadó bizottság (HATB) 1999/478/EK bizottsági határozat [1] alapján megújított feladataira, ezen – a szorosabb párbeszédre és átláthatóságra irányuló – törekvések könnyebben érhetők el egyrészről a HATB ülései szervezésének javítására szolgáló új intézkedések bevezetésével, másrészről az érintett csoportok – a kérdéses ügyekre vonatkozó információkról, valamint az elért eredményekről szóló – tájékoztatásával.

(3) Ennek eléréséhez segítséget kell nyújtani az európai kereskedelmi szervezetek részére a HATB üléseinek előkészítése területén, a közös halászati politikában szerepet játszó kérdések és a keretében meghozott intézkedések hatása átfogó tanulmányozásának ösztönzése céljából, elősegítve az iparból kiinduló kezdeményezéseket, továbbá, ha lehetséges, közös álláspontra törekedve a Bizottság javaslattervezetei tekintetében.

(4) Annak érdekében, hogy javuljanak azok a körülmények, amelyek között a határozatokat meghozzák, már a tervezett kezdeményezések korai szakaszában tájékoztatni kell az iparág képviselőit, és minden érintett csoport számára meg kell világítani a különböző, közös halászati politika keretében hozott intézkedések céljait és részleteit,

ELFOGADTA EZT A RENDELETET:

1. cikk

A mellékletben megállapított feltételek mellett a Bizottság az alábbiak költségét viseli:

- azok az európai kereskedelmi szervezetek által szervezett ülések, amelyeknek célja a halászati és akvakultúraágazati tanácsadó bizottság üléseinek előkészítése,

- a közös halászati politika és különösen a bizottsági javaslatok céljai és az ezzel kapcsolatos intézkedések tisztázása, továbbá a lényeges információk terjesztése ezen a területen a halászati ipar és az érintett csoportok számára, az érintett csoportokkal és szervezetekkel rendszeres kapcsolatot fenntartva.

A Bizottság által szervezett szakértői ülésekhez is biztosítható finanszírozás az első albekezdés második francia bekezdésében említett tevékenységek támogatására.

2. cikk

A Bizottság elvégezhet minden általa szükségesnek tekintett ellenőrzést az ezzel a rendelettel – az európai kereskedelmi szervezetek számára – kijelölt feladatok feltételeinek való megfelelés és azok végrehajtásának biztosítására; ezek a szervezetek segítik a Bizottság részéről az e célra kijelölt képviselőket.

3. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. március 27-én.

a Tanács részéről

az elnök

F. Gomes

[1] HL L 187., 1999.7.20., 70. o.

--------------------------------------------------

MELLÉKLET

Az európai kereskedelmi szervezetek költségei a halászati és akvakultúraágazati tanácsadó bizottság (HATB) üléseit előkészítő ülések szervezésével kapcsolatban

Támogathatók lesznek az európai kereskedelmi szervezetek olyan tagjainak utazási és szállásköltségei, akiknek a HATB üléseinek előkészítése céljából kell utazniuk.

Nem lesznek támogathatók az európai kereskedelmi szervezetek olyan üléseivel kapcsolatos költségek, amelyek nincsenek kapcsolatban a HATB üléseivel, valamint az első albekezdésben említett költségektől eltérő költségek.

Minden évben, a rendelkezésre álló pénzügyi források függvényében és a HATB teljes ülése felhatalmazásának megfelelően, minden olyan kereskedelmi szervezet, amely a HATB teljes ülésének tagja, lehívási jogokkal fog bírni a Bizottsággal kötött finanszírozási megállapodás alapján.

Ezek a lehívási jogok, valamint egy kereskedelmi szervezet tagja utazásának átlagköltsége (1998-ban körülbelül 750 euró) meghatározzák majd azoknak az utazásoknak a számát, amelyért minden egyes szervezet pénzügyileg – az ülések előkészítése céljából – felelős lehet, a lehívási jog összegének legfeljebb 20 százalékával csökkentve, amelyet – átalányösszegként – minden egyes szervezet visszatart majd azoknak a szervezési és adminisztrációs költségeknek a fedezésére, amelyek kizárólag az előkészítő ülések szervezéséhez kapcsolódnak.

Kommunikáció valamennyi érintett csoporttal

Ez a következőket foglalja magában a Bizottság kezdeményezésére:

- a főleg e csoportok között végzett felméréseken alapuló, az érintett csoportok különleges igényeihez szabott iratanyagok (írásban rögzített, audiovizuális és elektronikus anyag) létrehozása és terjesztése,

- az adatokhoz és a magyarázó anyaghoz való széles hozzáférés biztosítása, különösen, amelyek a bizottsági javaslatokra vonatkoznak; ennek eszközei az internetes honlap kialakítása, rendszeres kiadvány megjelentetése, továbbá a véleményformálók részére tájékoztatási és oktatási célból tartott szemináriumok szervezése.

Az első és második francia bekezdésben említett intézkedéseket pályázat útján kiválasztott külső vállalkozók hajtják majd végre.

--------------------------------------------------